Hombre choto

L'hombre choto ye un personache de mito u cuento popular d'a Guarguera, en o Sarrablo historico, que José Antonio Adell y Celedonio García encuadran en a tradición d'os chigants pirinencos u «homes granizos». ADELL CASTÁN, J.A. y GARCÍA RODRÍGUEZ, C. Brujas, demonios, encantarias y seres mágicos en Aragón (6ª edición). Ed. Pirineo. Uesca, 2008. ISBN 978-84-87997-75-4.

Se deciba Mamés y heba naixiu d'una pastora y de pai desconoixiu, talment bel monstruo. Su mai lo crió amagau en o mont, sin contacto con atros humans, y a mesura que creixeba se feba platero que no yera de tot humano, pos yera mas gran y teneba pelo por tot lo cuerpo como un animal. Podeba brincar por os cillos como as crapas de su mai, por o que de camín le metioron a embotada d'«hombre choto». Cazaba y feba de pastor pa vivir.

Un día vido una moceta d'una aldeya de la val, de la que se quedó prendau. Os meses siguients iba a espiar-la, amagando-se entre as matas, y cuan ella no s'apercataba el s'amanaba tot lo que podeba pa poder-se lievar a ulor como recuerdo.

Una vez d'estas a moza le descubrió, y el, d'o espanto que le pilló, no se pudo mover. A moceta, que yera amable, por cuentas de fuir-ne d'o monstruo se fizo su amiga. Pasoron as semanas y os amigos se veyeban cada día de tardes. Mamés yera enamoradismo d'ella y cuan se separaban feba siempre lo mesmo: ir-se-ne ta la espluga do viviba y remerar a ulor d'ella.

Un mal día a moceta tenió que marchar d'o lugar y pa no causar-le pena, no se despidió de Mamés. Os días siguients l'hombre choto tremenaba por o mont y la uscaba por cada zerigüeta, sin nunca poder-la trobar. O chigant yera cada vez mas trastornau por a perda d'a suya amada, dica que a la fin resolvió brincar d'alto d'a penya Canciás y matar-se pa no haber de penar mas.

 Referencias 

 Se veiga tamién 

 Chuan l'Onso.
 Chuan Ralla.
 Hombre cerrudo.
 Hombre de Mataire.

Categoría:Mitolochía aragonesa
Categoría:Mitolochía de Sarrablo